Ǹdzóe biá. "Tə watsam" Dávid. Miktâm. Éyɔŋ a ngátúb Sául a kə sɔbɔ á ńkōm. 2Kudú ngɔ́l, ǎ Zāmbá, kudú mā ngɔ́l ! Amú mə̄ ngánɔŋ wa nə́ o nə asɔbɔ́ dáma; ńdɔ̄ mǎsɔbɔ édzidzǐn yā məfǎb móe á sí, a kələ kwí anə́ amalá láman lod. 3Malɔ́ŋ Zāmbá Mədaŋa Yóbo Zambá yǎ ā yi ma bɔ̌ mam mə́sə; 4Á lómó ma akodé á yób ! Ényɔ́ ā tyé ma nyɔ́l, ǎ kɔ́bɔ́ ai Zambá ábē, Zambá á lómo ḿbaalán mətǐŋ wóé ai bə́bə́lá wōē 5Mə nə dzǎm bombō á zāŋ bim̀gbə́m bí ndóan, bǒd yā məsǒŋ mábán mə́ nə́ məkɔ̌ŋ ai bilâ, oyə́m wábán, ayo nyámálá. 6Ǎ Zāmbá, tə́bə́gə̄ yób á yób; dúmá dóe lə́ lōdó sí ésə ! 7Bə́ ngáya ma avɔ́d á zēn: bə́ vīdí ma ǹló á sí, bə́ fáág ma ebé ósū, ńdɔ̄ bɔ́bə́bēn bə́ ngáku étē á zə̄zǎŋ. 8Ai ǹnə́m á myə̄ə̄ŋ, ǎ Zāmbá, ǹnə́m o bɔ̂ ma á sí, mayi yiá dzīá: 9Həbə́gə́, ǎ dúmá dáma; həbə́gán ǎ tíŋīlí ai mvɛ́d, amú mahəle məléndē mə́ kídí. 10Mayi wálugu á məyɔŋ bíkúl, ǎ Ńtondôbə, mə yiaga biá á məyɔŋ, 11amú ébaala mətǐŋ dzóe yábɛ́d á kələ kwí á yób, bə́bə́lá woe a kələ kwí á mīǹkúd étē. 12Ǎ Zāmbá, tə́bə́gə̄ yób á yób, dúmá dóe lə́ lōdó sí ésə !